চাকরিহারা ৪, কর্মী ও শিক্ষক সংকটে চরম দুরবস্থা ঝাড়গ্রামের স্কুলে

ওয়েব ডেস্ক: সুপ্রিম কোর্টের নির্দেশে (Supreme Court Verdict) ২০১৬ সালের শিক্ষক নিয়োগ প্যানেল বাতিল (SSC Panel Cancelled) হওয়ার পর রাজ্যজুড়ে যে সঙ্কট দেখা দিয়েছে, তার আঁচ পড়েছে ঝাড়গ্রাম (Jhargram) জেলার জামবনী ব্লকের ডুমুরিয়া জগদীশচন্দ্র ইনস্টিটিউশনেও। শিক্ষক সঙ্কটে কার্যত বেহাল দশা এই স্কুলে।

ঝাড়গ্রাম জেলার এই স্কুলে অনুমোদিত শিক্ষকের সংখ্যা ২১ হলেও বরাদ্দ ছিল ১৬ জন। তার মধ্য থেকে ইতিমধ্যেই চাকরি হারিয়েছেন ২০১৬ সালের প্যানেলে নিযুক্ত তিনজন শিক্ষক ও একজন গ্রুপ-ডি কর্মী। ফলে বিদ্যালয়ে পাঠদান কার্যক্রমে মারাত্মক প্রভাব পড়েছে।

আরও পড়ুন: থানার সামনে দাঁড়িয়ে হাতে ‘অস্ত্র’ তুলে নেওয়ার নিদান BJP বিধায়কের

জানা গিয়েছে, ঝাড়গ্রাম জেলার এই স্কুলে যে তিনজন শিক্ষক চাকরি হারিয়েছেন, তাঁদের মধ্যে দু’জন উচ্চমাধ্যমিক স্তরের এবং একজন মাধ্যমিক স্তরের বিজ্ঞান বিভাগের শিক্ষক ছিলেন। তাই তাঁদের চাকরি যাওয়ায় এখন স্কুলের বিজ্ঞান বিভাগ কার্যত স্তব্ধ হয়ে পড়েছে। এদিকে স্কুলের মোট ছাত্রছাত্রীর সংখ্যা ৫০০-র বেশি। প্রধান শিক্ষক জানিয়েছেন, শিক্ষক ছাঁটাইয়ের জেরে শুধু শিক্ষার মান নয়, সহকর্মীদের মানসিক অবস্থাও খারাপ হয়েছে।

উল্লেখ্য, ডুমুরিয়া জগদীশচন্দ্র ইনস্টিটিউশনে আগে কোনও গ্রুপ-ডি কর্মী নিযুক্ত ছিলেন না। ২০১৬ সালে একজন গ্রুপ-ডি কর্মী নিয়োগ করা হয়েছিল, যিনি বর্তমানে চাকরি হারিয়েছেন। ফলে বিদ্যালয়ের দৈনন্দিন প্রশাসনিক কাজেও সমস্যা দেখা দিয়েছে। সব মিলিয়ে, ডুমুরিয়া জগদীশচন্দ্র ইনস্টিটিউশনের বর্তমান অবস্থা যেন এক নিঃশ্বাসে ঠায় দাঁড়িয়ে থাকা—নয় এগোনো, নয় পেছোনো। শিক্ষক ও কর্মী সংকট কাটিয়ে বিদ্যালয় কীভাবে ঘুরে দাঁড়াবে, সে দিকেই তাকিয়ে রয়েছে গোটা শিক্ষা মহল।